Donald Trump l-a depășit pe Biden în sondaje. Rezultatele actualului președinte sunt dezamăgitoare
- Emma Cristescu
- 14 mai 2024, 08:24
Joe Biden este cu mult în urma republicanului Donald Trump în cinci din cele şase state-cheie, care vor decide noul lider de la Casa Albă, arată un sondaj realizat de Institutul Siena. Aceste state joacă un rol important la fiecare scrutin prezidenţial american, pentru că nu sunt niciodată câştigate în mod sigur de tabăra republicană sau de cea democrată. Voturile alegătorilor din Wisconsin, Pennsylvania, Arizona, Michigan, Georgia şi Nevada fac diferența.
Joe Biden se prăbușește în sondaje
Rezultatele lui Joe Biden sunt din ce în ce mai proaste. Doar în Wisconsin a fost votat mai mult ca Trump (47% faţă de 45%). Dacă estimările din acest sondaj s-ar confirma, Trump ar trebui să conducă doar în trei dintre aceste „state cheie” pentru a câştiga alegerile prezidenţiale.
Tinerii americani, împotriva lui Joe Biden
Rezultatele acestui sondaj sunt o consecinţă a „impopularităţii” actuale a administraţiei Biden. Jurnaliștii de la New York Times au scris că minorităţile etnice şi tinerii sunt cei mai critici faţă de gestionarea ţării de către Joe Biden (inflaţie, creşterea inegalităţilor etc.) şi faţă de modul în care acesta gestionează conflictul israeliano-palestinian. 13% dintre alegătorii candidatului democrat în 2020 se declară dispuşi să nu-l mai voteze, din cauza poziţiei sale faţă de războiul din Gaza.
Rivalul său, Donald Trump,rămâne puternic susţinut de un electorat stabil, „anti-sistem”.
Pe cine vor republicanii
Un sondaj al Associated Press-NORC Center for Public Affairs Research arată că democrații sunt mai predispuși să spună că se „tem” sau sunt „furioși” în legătură cu perspectivele unui alt mandat Trump decât sunt republicanii la ideea ca Biden să rămână la Casa Albă. Sondajul a constatat că republicanii sunt mai încântați de perspectiva victoriei lui Trump decât democrații de o victorie a lui Biden.
Șapte din 10 democrați spun că „furios” sau „înfricoșat” sunt cuvinte care le-ar descrie emoțiile „extrem de bine” sau „foarte bine” la o victorie a lui Trump. O majoritate mai mică a republicanilor – 56% – spun același lucru despre triumful lui Biden. Aproximativ 6 din 10 democrați citează ambele emoții atunci când se gândesc la o victorie a lui Trump. Doar 4 din 10 republicani au spus că s-ar simți supărați dacă ar învinge Biden.